Avainsanat

Tiivistelmä



Avainsanat

1 Kumoamiskanne - Kannekelpoiset toimet - Toimi, josta valtiontukea koskevan kantelun tekijä voi nostaa kanteen - Komission kirje, jossa kantelijalle ilmoitetaan komission päätöksestä olla aloittamatta perustamissopimuksen 93 artiklan 2 kohdan (josta on tullut EY 88 artiklan 2 kohta) mukaista menettelyä, ei ole kannekelpoinen toimi

(EY:n perustamissopimuksen 92 artikla ja 173 artikla (joista on muutettuina tullut EY 87 ja EY 230 artikla) ja 93 artiklan 2 kohta (josta on tullut EY 88 artiklan 2 kohta))

2 Valtiontuki - Tukisuunnitelmat - Käsittely komissiossa - Alustava vaihe ja kontradiktorinen vaihe - Tuen soveltuvuus yhteismarkkinoille - Arviointivaikeudet - Komission velvollisuus aloittaa kontradiktorinen menettely

(EY:n perustamissopimuksen 92 artiklan 1 kohta (josta on muutettuna tullut EY 87 artiklan 1 kohta) ja 93 artiklan 2 ja 3 kohta (joista on muutettuina tullut EY 88 artiklan 2 ja 3 kohta))

3 Valtiontuki - Käsite - Toimenpiteet, joilla pyritään korvaamaan yritykselle julkisen palvelun velvoitteista aiheutuvat kustannukset, kuuluvat käsitteen alaan

(EY:n perustamissopimuksen 90 artiklan 2 kohta (josta on tullut EY 86 artiklan 2 kohta) ja 92 artiklan 1 kohta (josta on muutettuna tullut EY 87 artiklan 1 kohta))

4 Valtiontuki - Tukisuunnitelmat - Käsittely komissiossa - Alustava vaihe ja kontradiktorinen vaihe - Tuen soveltuvuus yhteismarkkinoille - Arviointivaikeudet - Komission velvollisuus aloittaa kontradiktorinen menettely - Lisätietopyynnön vaikutus

(EY:n perustamissopimuksen 92 artiklan 1 kohta (josta on muutettuna tullut EY 87 artiklan 1 kohta) ja 93 artiklan 2 ja 3 kohta (joista on muutettuina tullut EY 88 artiklan 2 ja 3 kohta))

5 Valtiontuki - Tukisuunnitelmat - Käsittely komissiossa - Alustava vaihe ja kontradiktorinen vaihe - Tuen soveltuvuus yhteismarkkinoille - Arviointivaikeudet - Komission velvollisuus aloittaa kontradiktorinen menettely - Tiedoksi antamatta jääneiden valtion toimenpiteiden alustavan tutkinnan kesto ylittää merkittävästi sen ajan, joka vaaditaan tavanomaiseen alustavaan tutkintaan

(EY:n perustamissopimuksen 92 artiklan 1 kohta (josta on muutettuna tullut EY 87 artiklan 1 kohta) ja 93 artiklan 2 ja 3 kohta (joista on tullut EY 88 artiklan 2 ja 3 kohta))

Tiivistelmä

1 Komission valtiontukiasioissa tekemät päätökset osoitetaan aina kyseisille jäsenvaltioille. Tämä pätee myös silloin, kun nämä päätökset koskevat sellaisia valtion toteuttamia toimenpiteitä, joista on tehty kantelu ja joiden on väitetty olevan perustamissopimuksen vastaisia valtiontukia, ja kun komissio päättää olla aloittamatta 93 artiklan 2 kohdassa (josta on tullut EY 88 artiklan 2 kohta) tarkoitettua menettelyä, koska se arvioi joko, etteivät kantelussa ilmoitetut toimenpiteet ole perustamissopimuksen 92 artiklassa (josta on muutettuna tullut EY 87 artikla) tarkoitettuja valtiontukia, tai että nämä tuet soveltuvat yhteismarkkinoille. Jos komissio tekee tällaisia päätöksiä ja ilmoittaa hyvän hallintotavan noudattamista koskevan velvoitteensa mukaisesti niistä kantelijoille, kantelijan on tarvittaessa nostettava kumoamiskanne tästä jäsenvaltiolle osoitetusta päätöksestä eikä kantelijalle itselleen osoitetusta kirjeestä. (ks. 45 kohta)

2 Perustamissopimuksen 93 artiklan 2 kohdassa (josta on tullut EY 88 artiklan 2 kohta) tarkoitettu menettely on välttämätön silloin, kun komissiolla on suuria vaikeuksia arvioidessaan tuen soveltuvuutta yhteismarkkinoille. Komissio voi siis tehdä myönteisen päätöksen tuen soveltuvuudesta 93 artiklan 3 kohdassa tarkoitetussa alustavassa vaiheessa vain, jos se alustavan tutkinnan päättyessä on vakuuttunut siitä, että tuki on yhteensopiva perustamissopimuksen kanssa. Jos komissio on sitä vastoin tässä alustavassa tutkinnassa tullut toisenlaiseen tulokseen tai ei ole kyennyt ratkaisemaan kaikkia niitä ongelmia, joita on esiintynyt arvioitaessa tuen soveltuvuutta yhteismarkkinoille, sillä on velvollisuus hankkia kaikki tarpeelliset selvitykset ja aloittaa tätä varten 93 artiklan 2 kohdan mukainen menettely.

Komissiolla on velvollisuus aloittaa perustamissopimuksen 93 artiklan 2 kohdan mukainen menettely, jos se ei ole alustavassa tutkinnassa voinut ratkaista kaikkia niitä ongelmia, joita liittyy sen arvioimiseen, onko sen käsiteltäväksi saatettu valtion toimenpide perustamissopimuksen 92 artiklan 1 kohdassa (josta on muutettuna tullut EY 87 artiklan 1 kohta) tarkoitettua tukea, ainakin silloin, kun se ei ole voinut vakuuttua siitä, että kyseinen toimenpide - vaikka sitä pidettäisiinkin valtiontukena - soveltuu tästä huolimatta yhteismarkkinoille. (ks. 71 - 72 kohta)

3 Perustamissopimuksen 92 artiklan 1 kohdassa (josta on muutettuna tullut EY 87 artiklan 1 kohta) valtion toimenpiteitä ei erotella niiden syiden tai tavoitteiden perusteella, vaan ne määritetään siinä niiden vaikutusten perusteella. Tuen käsite on näin ollen objektiivinen, ja sen kannalta merkittävää on ainoastaan se, annetaanko valtion toimenpiteellä jokin etu yhdelle tai useammalle yritykselle. Tästä seuraa muun muassa, että se seikka, että viranomaiset myöntävät yritykselle taloudellisen edun korvatakseen kustannukset, joita kyseiselle yritykselle väitetään aiheutuvan julkisen palvelun velvoitteista, ei estä pitämästä tätä toimenpidettä perustamissopimuksen 92 artiklan 1 kohdassa tarkoitettuna tukena, mutta tämä seikka voidaan ottaa huomioon, kun kyseisen tuen soveltuvuutta yhteismarkkinoille tutkitaan perustamissopimuksen 90 artiklan 2 kohdan (josta on tullut EY 86 artiklan 2 kohta) nojalla. (ks. 83 - 84 kohta)

4 Pelkästään sitä, että komission ja asianomaisen jäsenvaltion välillä käydään keskusteluja alustavan tutkintavaiheen aikana ja että komissio on tässä yhteydessä saattanut pyytää lisätietoja sen tutkittavina olevista toimenpiteistä, ei voida sinänsä pitää osoituksena siitä, että tällä toimielimellä on sellaisia suuria arviointivaikeuksia, jotka edellyttäisivät perustamissopimuksen 93 artiklan 2 kohdassa (josta on tullut EY 88 artiklan 2 kohta) määrätyn menettelyn aloittamista. Kuitenkaan ei voida sulkea pois sitä mahdollisuutta, että komission ja asianomaisen jäsenvaltion välillä tämän menettelyvaiheen aikana käydyt keskustelut saattavat joskus sisällöltään olla sellaisia, että ne osoittavat tällaisia vaikeuksia olevan. (ks. 89 kohta)

5 Perustamissopimuksen 93 artiklan 3 kohdan (josta on tullut EY 88 artiklan 3 kohta) nojalla suoritettavaan alustavaan tutkintaan yleensä kuluvan ajan huomattava ylittäminen voi yhdessä muiden seikkojen kanssa johtaa siihen, että komissiolla on katsottava olleen sellaisia suuria arviointivaikeuksia, jotka edellyttävät perustamissopimuksen 93 artiklan 2 kohdassa määrätyn menettelyn aloittamista.

Vaikka onkin totta, että jos asianomainen valtio ei ole antanut tietoa riidanalaisista valtion toimenpiteistä, komissiolla ei ole velvollisuutta suorittaa näitä toimenpiteitä koskevaa alustavaa tutkintaa oikeuskäytännössä tarkoitetun kahden kuukauden pituisen määräajan kuluessa, mutta tämä ei kuitenkaan vaikuta siihen, että kun kolmannet henkilöt, joita asia koskee, ovat kannelleet komissiolle valtion toimenpiteistä, komissiolla on perustamissopimukseen sisältyviin perustavanlaatuisiin valtiontukimääräyksiin perustuvan hyvän hallintotavan turvaamiseksi velvollisuus tässä määräyksessä määrätyssä alustavassa käsittelyvaiheessa tutkia kantelut huolellisesti ja puolueettomasti. Tästä seuraa muun muassa, että kun komissio on aloittanut perustamissopimuksen 92 artiklan 1 kohdan (josta on muutettuna tullut EY 87 artiklan 1 kohta) nojalla tehdyn kantelun kohteena olevien valtion toimenpiteiden alustavan tutkinnan, se ei voi pitkittää sitä loputtomasti.

Kantajan tekemän ensimmäisen kantelun jälkeen kulunut yli 39 kuukauden pituinen aika ja hänen kantelua koskevan täydennyksensä esittämisen jälkeen kulunut melkein 33 kuukauden pituinen aika ylittävät merkittävästi sen ajan, joka vaaditaan tavanomaiseen alustavaan tutkintaan, koska tällä tutkinnalla pyritään ainoastaan mahdollistamaan se, että komissio voi ottaa alustavan kannan siihen, miten sen käsiteltäväksi saatettuja toimenpiteitä on arvioitava, ja siihen, soveltuvatko ne yhteismarkkinoille. (ks. 102 - 107 kohta)